6. แผนงานในอนาคต

  ความขัดแย้งระหว่างผู้ประกอบการรายใหญ่กับผู้ประกอบการรายย่อยในตลาดค้าปลีกได้เกิดขึ้นในประเทศไทยมาเป็นเวลาหลายปีแล้ว
  กฎหมายว่าด้วยการผังเมืองและการดำเนินการเพื่อให้มีการประกาศใช้กฎหมายค้าปลีกยังไม่สามารถคลี่คลายความขัดแย้งนี้ลงได้
  และยังไม่เป็นที่ชัดเจนว่าคณะรัฐบาลชุดใหม่จะดำเนินมาตรการด้านกฎหมายเหล่านี้ต่อไปเช่นไร
  ดังนั้น
  ผู้ประกอบธุรกิจค้าปลีกหลายรายจึงถือโอกาสเร่งขยายสาขามากยิ่งขึ้นเพื่อหลีกเลี่ยงกฎหมายที่อาจจะมีการประกาศใช้
  อย่างไรก็ตาม บริษัทฯ
  ยังคงมองหาโอกาสในการขยายธุรกิจด้วยการสรรหาทำเลที่ตั้งสาขาที่เหมาะสมโดยอยู่ภายใต้ขอบเขตของกฎหมาย
  บริษัทฯ จะประเมินแผนการขยายธุรกิจด้วยความรอบคอบระมัดระวังเพื่อให้เกิดการลงทุนที่คุ้มค่า

  ปี 2550 เป็นปีที่สำคัญปีหนึ่งของบริษัทฯ ด้วยความสำเร็จอย่างสูงในการเปิดสาขาใหม่ถึง 12
  สาขา อย่างไรก็ดี การเปิดสาขาใหม่นี้เป็นเพียงจุดเริ่มต้นเท่านั้น
  และจะยังต้องใช้เวลาอีกระยะหนึ่งเพื่อสร้างความแข็งแกร่งให้กับสาขาใหม่เหล่านี้ ด้วยเหตุนี้ในปี
  2551 บริษัทฯ จะมุ่งเน้นการทบทวนวิธีดำเนินธุรกิจของบริษัทฯ
  ให้เป็นไปโดยถูกต้องตามระเบียบและกฎเกณฑ์ต่างๆ ของบริษัทฯ

  บริษัทฯ ได้ดำเนินการพัฒนาบุคลากรอย่างต่อเนื่อง
  ทั้งการจัดหลักสูตรฝึกอบรมและพัฒนาทักษะการทำงาน การหารือและรับฟังความคิดเห็น
  และการแลกเปลี่ยนความรู้ความเชี่ยวชาญในเรื่องธุรกิจและลูกค้า บริษัทฯ
  ตระหนักดีว่าการลงทุนเพื่อพัฒนาบุคลากรเป็นสิ่งจำเป็นต่อความสำเร็จของบริษัทฯ ในปี 2551
  บริษัทฯ
  จะยังคงทำการประเมินผลการฝึกอบรมและจัดให้มีการฝึกอบรมเพิ่มเติมทั้งภายในและภายนอกบริษัทฯ
  และเนื่องจากจำนวนพนักงานในปี 2550 เพิ่มขึ้นถึงร้อยละ 51 ดังนั้น ภารกิจสำคัญในปี 2551
  ของบริษัทฯ คือ การดูแลให้พนักงานใหม่สามารถทำงานประสานเข้ากับองค์กรได้ด้วยดี
  และการจัดให้มีการฝึกอบรมด้านต่างๆ ที่จำเป็นให้แก่พนักงาน

  ในปี 2551 บริษัทฯ
  จะยังคงมุ่งเน้นการตอบสนองความต้องการของลูกค้าเป็นหลักในการพัฒนาธุรกิจโดยพิจารณาทบทวนบริการลูกค้าในด้านต่างๆ
  ทั้งนี้ ไม่จำกัดเพียงประเภทสินค้า ความหลากหลาย และการกำหนดราคาเท่านั้น
  แต่จะเน้นบริการด้านอื่นๆ ด้วย เช่น การนำเสนอและการจัดวางสินค้าในสาขา เป็นต้น
  นอกจากนี้ บริษัทฯ จะได้พิจารณาทบทวนด้านการบริการลูกค้าให้ดียิ่งขึ้นอีกด้วย บริษัทฯ
  ตระหนักดีว่ากลุ่มลูกค้าหลักของบริษัทฯ ที่ประกอบธุรกิจร้านค้าปลีกรายย่อย (ร้านโชห่วย)
  ได้รับผลกระทบจากการที่ผู้ประกอบธุรกิจค้าปลีกสมัยใหม่ได้รุกขยายธุรกิจด้วยรูปแบบร้านค้าขนาดเล็ก
  ดังนั้น บริษัทฯ จึงได้เริ่มโครงการ “แม็คโครมิตรแท้โชห่วย” ขึ้นในปี 2550
  และจะยังคงดำเนินโครงการนี้ต่อเนื่องในปี 2551
  เพื่อสนับสนุนกลุ่มลูกค้าที่ประกอบธุรกิจร้านค้าปลีกรายย่อยให้สามารถฟันฝ่าอุปสรรคไปได้ด้วยดี

  ในปี 2551 บริษัทฯ จะดำเนินโครงการปรับปรุงสาขาในด้านต่างๆ ที่ได้เริ่มดำเนินการมาตั้งแต่ปี
  2550 ให้เสร็จสมบูรณ์ ได้แก่ โครงการปรับปรุงพื้นที่ขายสินค้าอุปโภคให้เป็นรูปแบบใหม่
  โครงการติดตั้งระบบทำความเย็นในบางสาขา
  และโครงการปรับปรุงแผนกสินค้าเครื่องเทศและแผนกเบเกอรี่

  ศูนย์กระจายสินค้าของบริษัทฯ
  จำเป็นที่จะต้องเติบโตและพัฒนาให้เท่าทันกับอัตราการเติบโตของสินค้าอุปโภคและบริโภคของบริษัทฯ
  ในช่วงเวลา 3 ปีตั้งแต่ปี 2548-2550 ที่บริษัทฯ ได้เริ่มดำเนินการศูนย์กระจายสินค้านั้น
  ปริมาณสินค้าที่ขนส่งผ่านศูนย์กระจายสินค้ามีอัตราเติบโตขึ้นอย่างมากจากปริมาณ 9.4 ล้านลัง
  เป็น 15.4 ล้านลัง และ 23.9 ล้านลัง ดังนั้น
  เพื่อรับมือกับปริมาณสินค้าที่มีอัตราการเติบโตสูงเช่นนี้ บริษัทฯ
  จึงต้องทำการพัฒนาศูนย์กระจายสินค้าในหลายๆ ด้าน เช่น การขยายพื้นที่ การย้ายที่ตั้งศูนย์
  การปรับปรุงระบบคอมพิวเตอร์ และการปรับเปลี่ยนวิธีการปฏิบัติงาน เป็นต้น

  เป็นที่คาดการณ์ได้ว่า ปริมาณสินค้าที่ขนส่งผ่านศูนย์กระจายสินค้าในปี 2551
  จะต้องเพิ่มมากยิ่งขึ้นอันเป็นผลจากการเปิดสาขาใหม่ในปี 2550 การเติบโตของสาขาเดิม
  และการที่ผู้ผลิตและผู้จำหน่ายสินค้าหันมาใช้บริการของศูนย์กระจายสินค้าเพิ่มขึ้น
  โดยปริมาณสินค้าที่ขนส่งผ่านศูนย์กระจายสินค้าในปี 2551 นี้อาจสูงถึง 32 ล้านลัง ดังนั้น บริษัทฯ
  จึงต้องนำเทคโนโลยีสมัยใหม่ใช้ในการปฏิบัติงาน อาทิเช่น ระบบอาร์เอฟ
  ซึ่งเป็นการใช้เครื่องมืออ่านบาร์โค้ดไร้สายที่รับส่งข้อมูลผ่านสัญญาณคลื่นความถี่วิทยุ (Radio
  Frequency and Handheld Solution) เป็นต้น

  อย่างไรก็ตาม
  แม้ระบบอาร์เอฟจะเหมาะสมสำหรับการจัดการกับปริมาณสินค้าจำนวนมากและยังช่วยให้การปฏิบัติงานเป็นไปอย่างถูกต้องแม่นยำ
  คณะผู้บริหารของบริษัทฯ ยังเล็งเห็นว่า
  การที่ศูนย์กระจายสินค้ามีแนวโน้มการเติบโตสูงอย่างต่อเนื่อง บริษัทฯ
  อาจจะพิจารณาพัฒนาการดำเนินงานด้านกระจายสินค้าเพิ่มเติมเพื่อปรับปรุงการปฏิบัติงานให้ดียิ่งขึ้นด้วยการริเริ่มใช้ระบบจัดแยกและลำเลียงสินค้า
  ซึ่งเป็นเครื่องจักรที่ใช้การทำงานร่วมกันของเครื่องอ่านบาร์โค้ดไร้สายและสายพานลำเลียง
  โดยระบบนี้จะถูกนำมาใช้แทนระบบการปฏิบัติงานในปัจจุบันที่พนักงานเป็นผู้ทำหน้าที่คัดแยกสินค้าทีละกล่องทั้งในการรับสินค้าเข้าและการกระจายสินค้าออก
  ดังนั้น
  การนำระบบจัดเรียงสินค้ามาใช้จะช่วยให้การกระจายสินค้าเป็นไปอย่างรวดเร็วขึ้นและยังช่วยลดความผิดพลาดที่อาจเกิดขึ้นได้จากการทำงานของพนักงานอีกด้วย

  บริษัทฯ กำลังทำการศึกษาเทคโนโลยีใหม่ๆ
  เหล่านี้เพื่อประกอบการตัดสินใจในการลงทุนพัฒนาศูนย์กระจายสินค้าเพื่อให้การกระจายสินค้าไปสู่ศูนย์ค้าส่งแม็คโครเป็นไปด้วยความถูกต้องยิ่งขึ้นและยังช่วยลดค่าใช้จ่ายในการดำเนินงานอีกด้วย

  บริษัทฯ จะยังคงลงทุนด้านเทคโนโลยีสารสนเทศอย่างต่อเนื่องทั้งด้านเทคนิคและปฏิบัติการ
  สำหรับปี 2551 นี้ บริษัทฯ จะเพิ่มพูนประสิทธิภาพการทำงานในด้านต่างๆ
  ซึ่งรวมถึงการบริหารลูกค้าสัมพันธ์ (CRM) ระบบจัดเก็บเอกสารอิเล็คทรอนิคส์
  และโปรแกรมสะสมแต้มเพื่อให้ลูกค้ามาซื้อสินค้าที่แม็คโครเป็นประจำ เป็นต้น

  ในฐานะผู้ประกอบธุรกิจค้าส่งแบบชำระเงินสดและบริการตนเอง การเติบโตของบริษัทฯ
  มีส่วนสัมพันธ์อย่างมากกับกลุ่มลูกค้าของบริษัทฯ บริษัทฯ
  ประสบความสำเร็จในการปรับเปลี่ยนรูปแบบธุรกิจให้สอดคล้องกับกลุ่มลูกค้าหลักของบริษัทฯ
  โดยสะท้อนให้เห็นจากผลประกอบการที่ดีในปี 2550 การดำเนินธุรกิจในปีต่อๆ
  ไปจะมีความท้าทายมากขึ้น แต่บริษัทฯ
  จะทุ่มเททำงานอย่างหนักเพื่อสร้างยอดขายให้เติบโตจากการขยายธุรกิจเพื่อตอบสนองกลุ่มลูกค้าเป้าหมายของบริษัทฯ
  และจะเพิ่มผลกำไรจากการสร้างความสัมพันธ์กับผู้ผลิตและผู้จัดจำหน่ายสินค้าให้ดียิ่งขึ้น นอกจากนี้
  ความสำเร็จของบริษัทฯ จะบรรลุได้โดยการบริหารระบบห่วงโซ่อุปทานให้แข็งแกร่ง
  ตลอดจนการดำเนินงานที่มีประสิทธิภาพมากยิ่งขึ้น
  และการมองหาโอกาสในการประกอบธุรกิจที่จะส่งเสริมธุรกิจหลักของบริษัทฯ